CELEX: 62020CN0438
Language: mt
Date: 2020-09-18 00:00:00
Title: Kawża C-438/20: Talba għal deċiżjoni preliminari mressqa mil-Landgericht Düsseldorf (il-Ġermanja) fit-18 ta’ Settembru 2020 – BT vs Eurowings GmbH

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/21
            
         
      Talba għal deċiżjoni preliminari mressqa mil-Landgericht Düsseldorf (il-Ġermanja) fit-18 ta’ Settembru 2020 – BT vs Eurowings GmbH
      (Kawża C-438/20)
      (2020/C 433/25)
      Lingwa tal-kawża: il-Ġermaniż
      
         Qorti tar-rinviju
      
      Landgericht Düsseldorf
      
         Partijiet fil-kawża prinċipali
      
      
         Rikorrenti: BT
      
         Konvenuta: Eurowings GmbH
      
         Domandi preliminari
      
      
                  1)
               
               
                  Ikun hemm ċirkustanza fejn passiġġieri “ma jitħallewx jitilgħu” fis-sens tal-Artikolu 4 u tal-Artikolu 2(j) tar-Regolament (KE) Nru 261/2004 (1) anki meta passiġġieri ma jitħallewx jitilgħu fuq it-titjira kkonċernata mhux mill-post minn fejn jitilgħu l-passiġġieri, iżda minn qabel fil-post taċ-check-in u jekk, għal din ir-raġuni, dawn lanqas jippreżentaw ruħhom fil-post minn fejn jitilgħu l-passiġġieri?
               
            
                  2)
               
               
                  Sa fejn l-ewwel domanda tingħata risposta fl-affermattiv: ikun hemm ċirkustanza fejn passiġġieri “ma jitħallewx jitilgħu” fis-sens tal-Artikolu 4 u tal-Artikolu 2(j) tar-Regolament (KE) Nru 261/2004 anki meta l-passiġġier ma jitħalliex jitla’ fuq it-titjira mill-post taċ-check-in ftit minuti biss qabel il-ħin skedat tat-tluq, jiġifieri f’mument meta t-tlugħ ikun b’mod ċar diġà ntemm u meta ma jkunx iktar de facto possibbli għall-passiġġieri li jitilgħu?
               
            
                  3)
               
               
                  Sa fejn it-tieni domanda tingħata risposta fin-negattiv: bidla fir-riżervazzjoni tal-passiġġieri b’check-in fuq titjira oħra tikkostitwixxi ċirkustanza fejn passiġġieri “ma jitħallewx jitilgħu” fis-sens tal-Artikolu 4 u tal-Artikolu 2(j) tar-Regolament (KE) Nru 261/2004 meta l-passiġġier jippreżenta ruħu mal-post taċ-check-in ftit minuti biss qabel il-ħin skedat tat-tluq, jiġifieri f’mument meta t-tlugħ ikun b’mod ċar diġà ntemm u meta ma jkunx iktar de facto possibbli għall-passiġġieri li jitilgħu, u meta t-trasport ikun ġie miċħud lilu minħabba li t-tlugħ ikun diġà ntemm?
               
            
                  4)
               
               
                  Fil-każ fejn l-ewwel sat-tielet domanda jingħataw risposta fin-negattiv: l-Artikolu 2(j) tar-Regolament (KE) Nru 261/2004 għandu jiġi interpretat fis-sens li, meta l-passiġġieri jilħqu fil-ħin (jiġifieri, f’dan il-każ, madwar sagħtejn qabel it-tluq) il-kju quddiem il-post taċ-check-in, iżda, minħabba nuqqasijiet fl-organizzazzjoni tal-kumpannija tal-ajru (b’mod partikolari, numru insuffiċjenti ta’ postijiet għaċ-check-in miftuħa, nuqqas ta’ persunal, nuqqas ta’ informazzjoni lill-passiġġieri permezz tas-sistemi ta’ avviż pubbliku) u/jew minħabba disturbi fl-ajruport (f’dan il-każ: nuqqas ta’ funzjonament taċ-ċinga li tittrasporta l-bagalji), ikun imiss lil dawn il-passiġġieri li jippreżentaw ruħhom fil-post taċ-check-in biss f’ħin (f’dan il-każ, ħames minuti qabel il-ħin skedat tat-tluq) fejn it-tlugħ ikun diġà ntemm u fejn, għal din ir-raġuni, dawn ma jitħallewx jitilgħu, ikun hemm ċirkustanza fejn passiġġieri “ma jitħallewx jitilgħu” fis-sens tal-Artikolu 2(j) tar-Regolament (KE) Nru 261/2004?
               
            
         (1)  Regolament (KE) Nru 261/2004 tal-Parlament Ewropew u tal-Kunsill tal-11 ta’ Frar 2004 li jistabbilixxi regoli komuni dwar il-kumpens u l-assistenza għal passiġġieri fil-każ li ma jitħallewx jitilgħu u ta’ kanċellazzjoni jew dewmien twil ta’ titjiriet, u li li jħassar ir-Regolament (KEE) Nru 295/91 (ĠU Edizzjoni Speċjali bil-Malti, Kapitolu 7, Vol. 8, p. 10).